### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

I snart 16 år har [adresse] haft en politik om at holde andelen af børn med sprogstøttebehov under 20 % på de enkelte skoler. Dette har medført den omdiskuterede ordning, hvor særligt børn af anden etnisk baggrund flyttes med bus til skoler, der ofte ligger langt fra deres lokalområde. Alene i 2021 blev 48 børn rykket til en anden skole end deres lokale distriktsskole, imens 284 andre børn med sprogstøttebehov kunne forblive på deres ønskede skole. For de flyttede børn er der mange afledte konsekvenser, der især hæmmer udviklingen af et stærkt socialt netværk og lokal forankring for de flyttede børn.

En evaluering fra TrygFondens Børneforskningscenter har vist, at de flyttede børn netop oplever stor mistrivsel, ensomhed og generelt klarer sig dårligere fagligt. Den ønskede effekt for de berørte børn udebliver dermed. Omvendt har gentagne analyser påpeget, at børn og unge med anden etnisk baggrund end dansk klarer sig dårligere og integreres mindre i samfundet, hvis der sker for stor koncentration af disse elever på de enkelte skoler. Regeringen har derfor en ambition om at få alle skoler ned under 30 % med anden etnisk baggrund end dansk. I den forbindelse har Børne og Undervisningsministeren selv udtalt, at busning af børn ikke er en hensigtsmæssig løsning man vil arbejde med.

Alene på baggrund af konsekvenserne for de berørte børn, er det ikke forsvarligt at fortsætte busordningen længere. Det Konservative Folkeparti ønsker derfor, at årgang 2022 bliver den sidste, hvor børn skal opleve ikke at have et frit skolevalg.

Forslag

Det foreslås derfor, at:

1) Busordningen med flytning af børn med sprogstøttebehov, stopper 1/1-2023.

Finansiering

Der er ingen udgifter forbundet med forslaget. Til gengæld frigives der driftsmidler, som i dag bruges til busordningen. Disse midler foreslås øremærket til nye tiltag, som skal løfte børnenes danskkundskaber på anden vis.

På vegne af byrådsgruppen for Det Konservative Folkeparti

Jack Andreasen